सेटिन बर्खास्त, कोम्यानको सम्भावना
अपेक्षाअनुसार नै बार्सिलोनाले सोमबार आफ्ना प्रशिक्षक क्विक सेटिनलाई बर्खास्त गरेको छ ।युरोपेली च्याम्पियन्स लिग क्वाटरफाइनलमा बायर्न म्युनिकको हातबाट ८–२ ले पराजित भएको दुई दिनपछि नै सेटिनलाई हटाइएको हो ।
बार्सिलोना — अपेक्षाअनुसार नै बार्सिलोनाले सोमबार आफ्ना प्रशिक्षक क्विक सेटिनलाई बर्खास्त गरेको छ ।युरोपेली च्याम्पियन्स लिग क्वाटरफाइनलमा बायर्न म्युनिकको हातबाट ८–२ ले पराजित भएको दुई दिनपछि नै सेटिनलाई हटाइएको हो ।क्लबको औपचारिक निर्णय आउनुअगाडि नै सेटिनले आफ्नो काम गुमाइसकेको हल्ला चलिरहेको थियो । बार्सिलोनाले ६१ वर्षीय सेटिनलाई पछिल्लो जनवरीमा मात्र नियुक्त गरेको थियो ।त्यसअघि क्लबले दुईपल्ट लिग उपाधि दिलाउने अर्नेस्टो भाल्भर्डेलाई पनि बर्खास्त गरेको थियो । त्यतिबेला क्लब अंकतालिकाको शीर्ष स्थानमा पनि थियो । यस सिजन भने बार्सिलोना उपाधिविहीन रह्यो र क्लबले कुनै उपाधि जित्न नसकेको १२ वर्षयता पहिलो सिजन थियो । क्लब लिगमा रियल म्याड्रिडपछि दोस्रो स्थानमा रह्यो भने कोपा डे रेमा क्वाटरफाइनलबाटै बाहिरिएको थियो । बार्सिलोनाले अध्यक्ष पदको निर्वाचन सन् २०२१ को मार्चमा गर्ने घोषणा गरेको छ ।अब बार्सिलोनाले नेदरल्यान्ड्सका प्रशिक्षक रहेका रोनाल्ड कोम्यानलाई भित्र्याउने लगभग तय मानिएको छ । सन् १९८९ देखि १९९५ सम्म कोम्यानले बार्सिलानाका लागि खेलेका थिए । स्पेनी मिडियालाई पत्याउने हो भने सेटिनको स्थानमा अब यिनै कोम्यानले नो क्याम्पको जिम्मेवारी सम्हाल्नेछन् । रियल बेटिसमा प्रशिक्षक रहिसकेका ६१ वर्षीय सेटिनले जम्माजम्मी २५ खेलमा मात्र टिमको नेतृत्व गर्न पाए । बार्सिलोना उनको रेखदेखमा खेल्दै स्पेनी ला लिगाको दोस्रो स्थानमा रह्यो ।यो शीर्षस्थानमा रहेको रियल म्याड्रिडसँग ५ अंकको दूरी हो । क्लबले के पनि भनेको छ भने अबका केही दिनमा नयाँ प्रशिक्षक नियुक्तिको घोषणा गर्नेछ, अहिले नै नयाँ प्रशिक्षकबारे भन्न हतार गरेको छैन । बायर्नको हातबाट ठूलो अन्तरले पराजित हुँदै बार्सिलोना च्याम्पियन्स लिगबाट बाहिरिएपछि नयाँ खराब प्रदर्शनको प्रवृत्ति तयार भएको थियो । पछिल्लो पाँच वर्षमा बार्सिलोना क्वाटरफाइनल चरणबाट बाहिरिएको यो चौथोपल्ट हो ।बायर्नसँगको खेल गुमाएपछि सेटिनले भनेका थिए, ‘अब त्यो समय आएको छ, जतिबेला हामीले पछाडि फर्केर हेर्नै पर्छ र सही निर्णय गर्नुपर्छ । यो निर्णयले नै क्लबको भविष्य पनि कोर्नेछ ।’उनलाई बर्खास्त गरेयता क्लब स्वयंले भनेको छ, ‘क्लब अब ठूलो परिवर्तनबाट गुज्रिने छ र प्रशिक्षकलाई हटाउनु यो परिवर्तनको पहिलो खुड्किलो हो ।’ बर्खास्तगीपछि उनीमाथि सहानुभूति देखाउने संख्या पनि धेरै रहेको छ । उनीहरूका अनुसार सेटिनले क्लब सम्हाल्ने पर्याप्त मौका नै पाएनन् ।तिनै क्लब आलोचकका अनुसार बार्सिलोनाको पछिल्लो खराब प्रदर्शनमा उनको कुनै ठूलो हात छैन, बरु क्लबमा केही वर्षयता भइरहेको खराब व्यवस्थान नै यसको मुख्य कारण हो । बार्सिलोनाको अहिलेको खराब प्रदर्शन एकै दिनमा सम्भव नभएर त्यसको कारण यसअघिका प्रशिक्षकको पालामै तयार हुन थालेको मानिन्छ । त्यसैले जुनमा तय मानिएको अध्यक्षको चुनाव पनि चाँडै हुने भएको छ । यसलाई पनि अगाडि सारेर मार्च १५ मा ल्याइएको छ ।बायर्नविरुद्धको त्यस खेलपछि सबैभन्दा पहिले प्रतिक्रिया दिने खेलाडी जेरार्ड पिके थिए र उनले क्लब परिवर्तनबाट गुज्रिने हो भने आफू सबैभन्दा पहिले टिम छोड्न तयार भएको बताएका थिए । कोम्यानलाई दुई वर्षको अनुबन्ध दिइने भनिएको छ । उनी लामो समयदेखि आफू खेलेको क्लबको जिम्मेवारी सम्हाल्न उत्सुक थिए । उनीसँगै टोटेनहमका पूर्व प्रशिक्षक माउरिसियो पोचेटिनोको पनि सम्भावना रहेको बताइएको छ ।तर बार्सिलोनाले पोचेटिनो खेलाडी छँदा स्पान्योलमा रहेको र उनले त्यही बार्सिलोनाका प्रमुख प्रतिद्वन्द्वी क्लबमा प्रशिक्षणको जिम्मेवारी पनि सम्हालिसकेका हुनाले यी अर्जेन्टिनी व्यवस्थापकलाई अनुबन्ध गर्ने सम्भावना कम मानिएको छ । बार्सिलोनामा पछिल्लो समय सबैभन्दा ठूलो समस्या ऋणका रूपमा अगाडि आएको मानिएको छ । बार्सिलोनाको टाउकोमा ७० करोड युरो ऋण रहेको छ । त्यसमाथि क्लबले आफ्नो आम्दानीको ७० प्रतिशत पहिलो रोजाइका खेलाडीको पारिश्रमिक खर्चने गर्छ ।त्यसैले क्लबले नयाँ प्रशिक्षक आएयता क्लबमा खेलाडीको संरचनामा पनि ठूलो परिवर्तन गर्न खोजेको छ । स्पेनी मिडियाका अनुसार अहिलेको टिममा अधिकांश खेलाडीले अनुबन्ध गुमाउन सक्नेछ । बार्सिलोनासामु आफ्ना स्टार खेलाडी तथा क्लबकै परिचयको रूपमा लिएका लियोनल मेसीबारे ठोस निर्णय गर्ने चुनौती छ । मेसीले बायर्नसँगको हारपछि आफूले क्लब छोड्न चाहेको बताइसकेका छन् । क्लब भने मेसीलाई उनको संन्यास अगाडिसम्म टिममै राख्न चाहन्छ । 